title: A Bizottság (EU) 2018/1843 végrehajtási rendelete (2018. november 23.) az (EU) 2015/2452 végrehajtási rendeletnek a biztosítási díjakkal, kárigényekkel és ráfordításokkal kapcsolatos országonkénti adatszolgáltatásra vonatkozó tábla alkalmazási köre tekintetében történő módosításáról (EGT-vonatkozású szöveg.)

text:
                  26.11.2018

                  HU

                  Az Európai Unió Hivatalos Lapja

                  L 299/2

         A BIZOTTSÁG (EU) 2018/1843 VÉGREHAJTÁSI RENDELETE
         (2018. november 23.)
         az (EU) 2015/2452 végrehajtási rendeletnek a biztosítási díjakkal, kárigényekkel és ráfordításokkal kapcsolatos országonkénti adatszolgáltatásra vonatkozó tábla alkalmazási köre tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (Szolvencia II.) (1) és különösen annak 56. cikkére, valamint 256. cikkének (5) bekezdésére,
         mivel:

                     (1)

                     Az (EU) 2015/2452 bizottsági végrehajtási rendelet (2) nem határozza meg kellő pontossággal, hogy a biztosítóknak és viszontbiztosítóknak milyen feltételek mellett nem kell adatot szolgáltatniuk az S.05.02. szakaszban meghatározott táblában. Annak érdekében, hogy a biztosítók és viszontbiztosítók bizonyossággal meg tudják állapítani kötelezettségeiket, az említett rendelet II. és III. mellékletének S.05.02. szakaszában meghatározott általános megjegyzéseket e tekintetben egyértelművé kell tenni.

                     (2)

                     Az (EU) 2015/2452 végrehajtási rendeletet ezért ennek megfelelően módosítani kell.

                     (3)

                     Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.

                     (4)

                     Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (3) 37. cikke által létrehozott biztosítási és viszontbiztosítási érdekképviseleti csoport véleményét,

               ELFOGADTA EZT A RENDELETET:

            1. cikk
            Az (EU) 2015/2452 végrehajtási rendelet II. és III. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 23-án.

                  a Bizottság részéről

                  az elnök

               Jean-Claude JUNCKER

            (1)  HL L 335., 2009.12.17., 1. o.

            (2)  A Bizottság (EU) 2015/2452 végrehajtási rendelete (2015. december 2.) a 2009/138/EK európai parlamenti és tanácsi irányelvvel összhangban a fizetőképességről és pénzügyi helyzetről szóló jelentés tekintetében alkalmazandó eljárásokra, formátumokra és adatszolgáltatási táblákra vonatkozó végrehajtás-technikai standardok megállapításáról (HL L 347., 2015.12.31., 1285. o.).

            (3)  Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).

            MELLÉKLET

               1.
               Az (EU) 2015/2452 végrehajtási rendelet II. mellékletében az „S.05.02 – Biztosítási díjak, kárigények és költségek országok szerint” szakaszban az „Általános megjegyzések” cím alatt az első bekezdés helyébe a következő szöveg lép:
               „Ez a szakasz az egyedi intézmények éves adatszolgáltatásával kapcsolatos információkat tartalmaz. A biztosítóknak és viszontbiztosítóknak nem kell kitölteniük az I. melléklet S.05.02.01. tábláját, ha a székhely szerinti ország a teljes bruttó díjelőírások legalább 90 %-át képviseli.”.

               2.
               Az (EU) 2015/2452 végrehajtási rendelet III. mellékletében az „S.05.02 – Biztosítási díjak, kárigények és költségek országok szerint” szakaszban az „Általános megjegyzések” cím alatt az első bekezdés helyébe a következő szöveg lép:
               „Ez a szakasz a csoportok éves adatszolgáltatásával kapcsolatos információkat tartalmaz. A részesedő biztosítóknak és viszontbiztosítóknak, biztosítói holdingtársaságoknak vagy vegyes pénzügyi holdingtársaságoknak nem kell kitölteniük az I. melléklet S.05.02.01. tábláját, ha a székhely szerinti ország a teljes bruttó díjelőírások legalább 90 %-át képviseli.”.